جمهور باشقانی رجب طیب اردوغان فرانسا پرزیدنتی امانوئل ماکرونون سوریه دموکراتیک قوه‌لری‌نین نماینده هئیتینی قبول ائتمه‌سینه سرت رئاکسیا وئریب.
اردوغان عدالت و اینکیشاف پارتیسی‌نین ویلایت تشکیلات‌لاری‌نین رهبرلری ایله گؤروشونده دئییب کی، ترور تشکیلاتینی یوکسک سویه‌ده قوناق ائدن‌لر بونون تورکیه‌یه قارشی دوشمنچی‌لیک معناسی داشیدیغینی بیلمه‌لی‌دیر: "ای باتی! سیزین SDG  دئدیگینیز سوریه دموکراتیک قوه‌لری پ.کا.کا ترور تشکیلاتی‌نین آیناسی‌دیر. گویا اونلار پ.کا.کا دئییلمیش. بونونلا بیزی آلداتماغا چالیشیرسینیز، حالبوکی بیز اونلارین هامی‌سی‌نین تملینی بیلیریک. هامی‌سی‌نین کیم‌لیگی، عنوان ‌لاری بیزده وار. دئییرلر ی.پ.گ-یه دستک تأمیناتی وئردیک. سؤزه باخ. تورکیه ایله SDG آراسیندا واسیطه چی‌لیک ائده بیله‌جک‌لرینه دایر یاییلان خبر اگر دوغرودورسا، بونو سؤیله‌ین شخصین حدینی و بویونو آچان بیر سؤزدور بو. بیزیم واسیطه‌چیگه احتیاجیمیز یوخ‌دور. تورکیه نه زامان‌دان بری ترور تشکیلات‌لاری ایله ماسایا اوتوروب؟ بونو هارا‌دان چیخاریرسینیز؟ سیز ترور تشکیلاتی ایله ماسایا اوتورا بیلرسینیز، اما تورکیه ترور تشکیلات‌لاری ایله عفرین-ده اولدوغو کیمی موباریزه آپاریر. سیز کیمسینیز کی، بیر ترور تشکیلاتی ایله تورکیه آراسیندا واسیطه چی‌لیک ایفاده‌سینی آغزینیزا آلیرسینیز؟ بون‌لارین دوستو ی.پ.گ بؤلگه‌میزدکی ان الی قان‌لی، ان اخلاق‌سیز، اینسان‌لیق دوشمنی تروریست تشکیلات‌دیر. بو حرکتین‌دن سونرا فرانسانین هئچ بیر تروریستدن، ترور آکسیاسین‌دان شیکایت ائتمه‌یه حاقی قالماییب. تروریستلرله یاتیب-قالخان، حتی اونلاری سارای‌لاردا قوناق ائدن‌لر سهو‌لرینی تئز-گئج آنلایا‌جاق‌لار. سوریه-ده جانینی قورتاران تروریستلر اورا دولوشدوقدا اومید ائدیریک کی، بیزدن یاردیم ایستمزلر".
قئید ائدک کی، سوریه دموکراتیک قوه‌لری‌نین ترکیبینده پ.کا.کا ترور تشکیلاتی‌نین سوریه قولو ی.پ.گ ده تمثیل اولونور.
جمهور باشقانی اردوغان عراق-دا ترور تشکیلاتی‌نین فعالیت‌لرینه سون قویولماسی‌نین واجیب‌لیگینی وورغولایا‌راق بیلدیریب کی، عراق-دا سینجارلا علاقه‌لی فرق‌لی شئی‌لردن دانیشیلیر. نه اوچون گوندمه گلدی سینجار (پ.کا.کا-نین اوزرینه گؤتوردوگو) کاندیلین آلتئرناتیوی‌دیر. تاریخ اعلان ائده‌رک بو ایشلر اولماز. عراق حکومتینه دئییریک، بو آدیمی آتماق ایستییرسینیزسه آتین، عراق ایله بو مسئله‌ده بیرگه آدیم آتماغا حاضیریق. پ.کا.کا ایله پ.ی.د-نی عینی گؤرمه‌ین، داعش ایله موباریزنی ی.پ.گ ایله موباریزه کیمی قبول ائتمه‌ین یاناشما‌لارا قاپیمیز باغلی‌دیر. بیز تروریستلره آد قویماقلا دئییل، اونلارلا موباریزه آپاریب محو ائتمکله ماراق‌لانیریق.
جمهور باشقانی اردوغان تورکیه سلاح‌لی قوه‌لری طرفیندن سوریه-نین عفرین بؤلگه‌سین‌دکی "زیتون دالی" عملیاتی‌نین اوغورلو شکیلده آپاریلماقدا داوام ائتدیگینی بیل‌دیره‌رک، ضررسیزلش‌دیریلن تروریست سایی‌نین 3 مین 800 اولدوغونو سؤیله‌ییب.
اردوغان سوریا ایله علاقه‌لی اولا‌راق ایسه دئییب کی، عفرین شهر مرکزینه نظارتین اله کئچیریلمه‌سیله عملیاتین هدف‌لری بؤیوک میقیاسدا رئال‌لاشدی. ایندی تل رفعت باشدا اولماقلا بؤلگه‌یه نظارتین اله کئچیریلمه‌سی اوچون عملیاتی داوام ائتدیریریک.
اردوغان "منبیچ-ده بیزه وئریلن وعدلر وار. اورا‌دان حرکتله بو گؤروش‌لری کئچیریریک. امریکانین سابیق پرزیدنتی باراک اوباما‌دان توتون ایندیدک اوبامانین شخصاً منه وئردیگی وعدلر وار: "ترور تشکیلاتی ی.پ.گ/پ.ی.د-نی فرات چایی‌نین شرقینه گؤندرجییک." بورایا بؤلگه‌نین گئرچک اها‌لی‌سینی گؤندرجییک، اونلار عرب‌لردیر. بورادا یاشایان‌لارین 90 فایزی عرب‌لردیر. بورایا اونلاری دول‌دورا‌راق یئرلی اهالینی اورا‌دان چیخاردی‌لار. عینی شئی امریکانین سابیق خاریجی ایشلر ناظیری رکس تیلرسونا دا سؤیله‌دیک، تکلیفی داها فرق‌لی اولدو: "شیمال سیزده جنوب بیزده قالسین." اونا "نه اوچون سیزده بیزده قالیر، بورانین صاحبی بللی‌دیر دئدیم." گئج ده اولسا وعدلرین یئرینه یئتیریلمه‌سینی گؤزلییریک" دئیه بیلدیریب.
"سرحدلریمیزده تروریست عنصورلارین اولماسینا تولرانت گؤستره بیلمریک. متفیق اؤلکه‌لرین عسگرلرینه ضرر وئرمک کیمی بیر نیتیمیز یوخ‌دور. اما تروریستلره ایجازه وئرمریک. معینلشدیردیگیمیز هر بیر تروریستی ضررسیزلش‌دیرمک مسئولیتیمیزین شرطی‌دیر. یئرینه یئتیرمسک بونو میللتیمیزه ایضاح ائده بیلمریک" دئیه جمهور باشقانی اردوغان وورغولاییب.
